**SJAJ – UDRUGA ZA DRUŠTVENU AFIRMACIJU OSOBA S DUŠEVNIM SMETNJAMA**

**Medulićeva 13, 10 000 Zagreb**

**Tel/fax: 01/4848-643, e-mail:** [**info@sjaj.hr**](mailto:info@sjaj.hr) **, web:** [**www.sjaj.hr**](http://www.sjaj.hr)

**MINISTARSTVO ZDRAVLJA**

***n/r ministra, prof. dr. sc. Rajka Ostojića***

**Ksaver 200a, 10 000 Zagreb**

Zagreb, 5. studenog 2012.

PREDMET: Poziv udrugama za prijavu projekata iz područja ovisnosti u svrhu traženja financijske potpore iz dijela prihoda od igara na sreću za 2012. godinu – rezultati natječaja – Centar za hagioterapiju „Split“

*- predstavka, dostavlja se*

Poštovani ministre,

ovim putem dostavljamo Vam predstavku u vezi rezultata predmetno navedenog natječaja prema kojima je *Centru za hagioterapiju „Split*“ naslov odobrio financijsku podršku u iznosu od 60.000,00 kn za projekt pod naslovom **„Prevencija ovisnosti kod mladih hagioterapijskom metodom.“**

Izražavamo iznenađenje ovom odlukom Ministarstva zdravlja jer se čini kako isto podupire metode nekonvencionalne, odnosno alternativne medicine u primjeni na istoj razini kao da je riječ o zdravstvenim standardima koje je uspostavila Svjetska zdravstvena organizacija.

Naime, u literaturi inozemnih autora, ***hagioterapija*** je srednjovjekovna metoda koja koristi religijske relikvije, molitve, mučeništva i dr. kako bi se time liječile bolesti.[[1]](#footnote-1) Također, za vrijeme Srednjeg vijeka ta se metoda, povezana sa Sv. Valentinom, koristila za liječenje epilepsije.[[2]](#footnote-2) Danas se ta metoda ne koristi nigdje u medicini za liječenje duševnih bolesti, već ju proklamira katolički kler kao metodu kojom se uspješno otklanjaju duševni problemi.

Ovim putem navodimo i primjer koji kao posebno uspješan navodi dr. Marina Marinović iz Centra za duhovnu pomoć u Zagrebu, a radi se o primjeni hagioterapije na ženskoj osobi koja je imala fobije. U smislu „dijagnostike“ putem hagioterapijske metode utvrđeno je slijedeće:[[3]](#footnote-3)

*„Za postavljanje duhovne dijagnoze iz upitnika su, kao bitni čimbenici, izdvojeni majčin proživljeni strah u trudnoći te odvajanje od roditelja zbog boravka u inkubatoru, pri čemu se razvio subjektivni doživljaj manjka ljubavi. ... Duhovne strukture koje su oštećene su život, srce, ljubav i povjerenje. Kod pacijentice je stoga postavljena duhovna dijagnoza patnje uzrokovane uvredama koje su nastale prenatalno i postnatalno.“*

U pogledu samog „liječenja“ iz primjera se navodi:

*„U terapiji su korištene samo pojedine kateheze (kateheza o egzistenciji, Isusu Kristu i molitvi)... Osobito je pomogla molitva Vjerujem da me Bog voli, moj život je na njegovom dlanu.“*

Centar za hagioterapiju Split,[[4]](#footnote-4) kojem su dodijeljena sredstva iz Državnog proračuna za prevenciju ovisnosti među mladima, temelji svoj pristup na kršćanstvu i bavi se tretmanom različitih duševnih bolesti, kao što su npr. anoreksija, bulimija, stresna stanja, PTSP, ovisnosti i dr. Štoviše, kako terapijski tako i dijagnostički ova metoda je izvan standarda suvremene medicinske znanosti pa se tu tako navode i drugi „poremećaji“, kao npr. „ovisnost o magiji i okultnim praksama.“

Osobe s duševnim smetnjama, a to su i one osobe koje boluju od različitih oblika ovisnosti o drogama ili alkoholu, imaju pravo na zdravlje. Pravo na zdravlje, prema međunarodnom zakonodavstvu koje je po Ustavu Republike Hrvatske unutarnji dio pravnog poretka, temelji se na načelima dostupnosti, pristupačnosti, prihvatljivosti i kvalitete. Kako je Ministarstvo zdravlja sastavnica izvršne vlasti u Republici Hrvatskoj zadužena za očuvanje zdravstvlja cjelokupne populacije onda je u njegovoj nadležnosti osigurati načela zaštite prava na zdravlje za svakog pojedinca u sustavu zdravstvene zaštite, pa i onda kada svoje nadležnosti za provođenje određenih programa zaštite zdravlja prepušta drugima (privatnom sektoru, udrugama ili pojedincima).

Najveće kritike koje moramo izreći programu hagioterapije koji ima podršku Ministarstva zdravlja tiču se načela prihvatljivosti i kvalitete. Naime, kako to ističe i Svjetska zdravstvena organizacija, prihvatljivost zdravstvenih programa uključuje poštivanje medicinske etike, kulturalnu prihvatljivost i senzitivnost prema zahtjevima životnog ciklusa pojedinca. Naslov ne može negirati činjenicu da svećenici nisu obavezni držati se standarda medicinske etike koje propisuje Kodeks medicinske etike i deontologije, kao i činjenicu da su se u odnosu na Srednji vijek u 21. stoljeću promijenili kulturološki uvjeti kao i oni povezani sa životnim ciklusom pojedinaca koji žive u modernom dobu. Nadalje, također je i golema razlika u kvaliteti zdravstvene zaštite postignuta razvojem znanosti u odnosu na period Srednjeg vijeka, od kada metoda hagioterapije datira.

Pored toga, u hrvatskom društvu kao da se dogodio „procvat“ alternativnih terapijskih postupaka i svatko tko vjeruje da je iscjelitelj, vrač ili prorok nudi svoje usluge građanima za različite zdravstvene probleme, čime se i njima ovim postupkom Ministarstva zdravlja otvara vrata da ponude svoje programe prevencije i liječenja različitih zdravstvenih problema, jer nema razlike među raznolikim vrstama vjerovanja bez obzira tko ili što bilo predmet nečijih uvjerenja. U konačnici, odvojeno od perspektive prava pojedinca, veći je teret na sustavu zdravstva kada se suočava sa pogoršanim zdravstvenim stanjem pacijenata koji su se podvrgavali alternativnim metodama liječenja, jer te metode u pravilu uključuju odstupanje od preporuka koje je propisao liječnik.

Stoga Vas ljubazno molimo za očitovanje o tome namjerava li i nadalje Ministarstvo zdravlja podupirati programe koji se temelje na religijskoj doktrini odnosno da li će podupirati i druge programe koji pripadaju području alternativne medicine.

Srdačan pozdrav,

Kristijan Grđan,

koordinator Sjaja

1. Crane, Susan The Performance of Self: Ritual, Clothing and Identity During the Hundred Years War (Middle Ages) University of Pennsylvania Press (28 May 2002) ISBN 978-0-8122-1806-0 p.186 [↑](#footnote-ref-1)
2. Lopez-Ibor Jr, JJ and Maria Ines Lopez-Ibor Alcocer "Religious Experience and Psychopathology" in Peter Verhagen, Herman M. Van Praag, Juan Jose López-Ibor, John Cox, Driss Moussaoui *Religion and Psychiatry: Beyond Boundaries: Implications for Clinical Practice (World Psychiatric Association)' ' WileyBlackwell (29 Dec 2009)* [ISBN 978-0-470-69471-8](http://en.wikipedia.org/wiki/Special:BookSources/9780470694718) p.213. [↑](#footnote-ref-2)
3. <http://www.vjera.pondi.hr/hagioterapija.htm> [↑](#footnote-ref-3)
4. <http://www.hagioterapija-split.hr/hagioterapija.htm> [↑](#footnote-ref-4)